Ses vas oor korrupsie by toetssentrumArgieffoto Ses mense is Donderdag in hegtenis geneem by ŉ voertuigtoetssentrum in Mamelodi in die ooste van Pretoria. Simon Zwane, die Padverkeersbestuurskorporasie (RTMC) se woordvoerder, het gesê die inhegtenisneming van die ses verdagtes, drie vroue en drie mans, hou verband met beweerde bedrog en korrupsie. “Hulle is vasgetrek toe lede van die RTMC se nasionale teenkorrupsie-eenheid, die Suid-Afrikaanse Polisie se eenheid vir georganiseerde misdaad en die Gautengse verkeerspolisie ŉ klopjag op dié toetssentrum wat in private besit is, uitgevoer het,” het Zwane gesê. Zwane het gesê nog vier verdagtes, onder wie die sentrum se bestuursverteenwoordiger, word gesoek ná aantygings dat hulle glo die onwettige uitreik van padwaardigheidsertifikate vir voertuie wat nie fisiek by die toetssentrum was nie, gefasiliteer het. “Ander aantygings teen die verdagtes is dat hulle onwettig die identiteitsdokument van een individu gebruik het om verskeie padwaardigheidsertifikate mee uit te reik,” het Zwane gesê. Volgens Zwane het die betrokke individu, wat aan die ondersoekbeamptes bekend is, blykbaar toestemming gegee dat sy ID gebruik word. Die verdagtes sal binnekort in die hof verskyn op aanklagte van bedrog en korrupsie. Volgens Zwane is die Mamelodi-toetssentrum die vierde sentrum sedert Desember wat ondersoek is weens aantygings van bedrog en korrupsie wat verband hou met die onregmatige uitreiking van padwaardigheidsertifikate. Hy het gesê 15 verdagtes is by dié sentrums in Clayville, Temba en Sebokeng in hegtenis geneem. “Onpadwaardige voertuie is ŉ reuserisiko op die paaie. Die RTMC het die stryd teen bedrog en korrupsie by dié sentrums as prioriteit verklaar in ŉ poging om veiligheid op die paaie te verbeter en ongelukke, beserings en sterftes te verminder,” het Zwane gesê.